ORDE do 29 de abril de 2005 pola que se regula o réxime de concesión de subvencións aos clubs deportivos galegos que participen en campionatos oficiais de liga dun ámbito que exceda ao da Comunidade Autónoma de Galicia e clubs de fútbol galegos con equipo en terceira división nacional, ás agrupacións deportivas galegas coorganizadoras da campaña de deporte en idade escolar e ás sociedades anónimas deportivas legalmente constituídas, para o desenvolvemento de actividades deportivas no ano 2005.
CONSELLERÍA DE FAMILIA, XUVENTUDE, DEPORTE E VOLUNTARIADO — III. OUTRAS DISPOSICIÓNS — 09/05/2005

Sendo de grande importancia o papel que na mellora da calidade de vida dos cidadáns de Galicia pode e debe significar a práctica deportiva, esta debe pasar pola colaboración cos principais axentes na realización da mesma, como son os clubs deportivos,
as sociedades anónimas deportivas e as agrupacións deportivas escolares. O alto número deles, e o incremento que se prevé que siga producíndose nos próximos anos, fai necesario fixar unhas pautas que, aplicadas de forma equitativa e obxectiva, leven a unha priorización das solicitudes co fin de acadar unha concesión de axudas ao máximo número de axentes deportivos galegos.
Unha das firmes apostas da Consellería de Familia, Xuventude, Deporte e Voluntariado é o fomento da actividade deportiva desde idades temperás. Os proxectos da Dirección Xeral para o Deporte neste eido teñen como obxectivo acadar a xeneralización da práctica deportiva entre os nenos galegos, así coma reforzar as relacións entre centros escolares, e a clasificación e adaptación das mesmas ás demandas reais dos escolares, na súa dobre significación de competición e actividade recreativa.
Outra das prioridades é apoiar a participación das entidades e clubs en ligas ou campionatos oficiais de ámbito nacional ou internacional e ás sociedades anónimas deportivas, entidades que contribúen ao desenvolvemento, promoción e formación deportiva, cumprindo un importante papel na formación educativa entre os mozos nas respectivas disciplinas onde desenvolven a súa actividade.
Tendo en conta todo isto, a Consellería de Familia, Xuventude, Deporte e Voluntariado convoca ao abeiro desta orde axudas económicas para a participación ou desenvolvemento de programas deportivos oficiais con cargo ás seguintes aplicacións orzamentarias 14.04.355-A.480.0 e 14.04.355-A.470.0 dos orzamentos xerais da Comunidade Autónoma de Galicia para o ano 2005. Na súa virtude,
DISPOÑO:
Artigo 1º.-Obxecto.
Será obxecto desta orde, a regulación de subvencións a clubs deportivos galegos que participen en campionatos oficiais de liga dun ámbito que exceda o da Comunidade Autónoma de Galicia, aos clubs de fútbol galegos con equipo en terceira división, ás agrupacións deportivas e ás sociedades anónimas deportivas galegas legalmente constituídas, para o desenvolvemento de actividades deportivas no ano 2005.
A concesión de subvencións ás que se refire esta orde efectuarase en réxime de concorrencia competitiva, así mesmo poderán ser concorrentes con outras axudas ou subvencións doutras administracións ou entes públicos ou privados.
Artigo 2º.-Beneficiarios.
Serán beneficiarios desta orde as entidades que desenvolvan as actividades que a continuación se sinalan e que estean inscritas no Rexistro de Asociacións Deportivas e Deportistas de Galicia da Dirección Xeral para o Deporte, ao menos, cun ano de antigüidade e con domicilio social en Galicia:
a) Os clubs deportivos galegos que participen en campionatos oficiais de liga dun ámbito que exceda o da Comunidade Autónoma de Galicia e clubs de fútbol galegos con equipo en terceira división nacional.
b) As agrupacións deportivas escolares comarcais de zona, coorganizadoras da campaña do deporte en idade escolar e que desenvolvan competicións e programas deportivos en idade escolar de ámbito comarcal, provincial ou autonómico, promovidos pola Dirección Xeral para o Deporte da Consellería de Familia, Xuventude, Deporte e Voluntariado.
c) As sociedades anónimas deportivas legalmente constituídas por todos os seus equipos ou clubs, coa salvidade dos que participan en ligas de fútbol profesional.
Artigo 3º.-Financiación e orzamento.
As solicitudes de axuda reguladas nesta orde serán atendidas con cargo ás aplicacións orzamentarias seguintes:
Para os solicitantes das accións do punto a) e b) do artigo 2º:
Aplicación 14-04.355A.480.0 cun crédito máximo de 2.165.000 A, para os clubs deportivos galegos que participen en campionatos oficiais de liga dun ámbito que exceda o da Comunidade Autónoma de Galicia e clubs de fútbol galegos con equipo en terceira división nacional e para as agrupacións deportivas escolares.
Para os solicitantes das accións do punto c), artigo 2º:
Aplicación 14-04.355A.470.0 cun crédito máximo de 245.000 A, para as sociedades anónimas deportivas.
Os créditos referidos neste artigo poderán ser incrementados con achegas económicas destinadas por outras institucións públicas para apoiar calquera das actividades que regula esta orde e que sexan resultado de convenios que se formalicen con cada unha delas.
Artigo 4º.-Solicitudes.
As solicitudes presentaranse nos impresos oficiais, segundo o modelo que se achega á presente orde como anexo I.
Achegarase tamén:
1. Para os clubs deportivos galegos que participen en campionatos oficiais de liga dun ámbito que exceda o da Comunidade Autónoma de Galicia e clubs de fútbol galegos con equipo en terceira división nacional:
a) Relación de número de licenzas e equipos que no momento da solicitude integran a entidade, desagregados por categorías e competicións oficiais, e indicando para os mesmos, o posto acadado na última tempada rematada, certificado pola federación galega correspondente, segundo o anexo II.
b) Detalle dos desprazamentos realizados fóra de Galicia, segundo anexo III.
c) Proxecto deportivo detallado das actividades da entidade para o ano 2005, especificando o número de equipos, número de participantes, número de deportes e número de entidades participantes.
d) Orzamento de ingresos e gastos do club ou entidade desagregado por conceptos para a presente tempada.
e) Certificados acreditativos de atoparse ao día nas súas obrigas tributarias coa facenda autonómica e estatal así como coa Seguridade Social.
f) Folla de adhesión obrigatoria ao código de conduta deportiva elaborado pola Consellería de Familia, Xuventude, Deporte e Voluntariado, que estará á disposición das entidades beneficiarias na páxina web: www.deportegalego.es.
g) Declaración de conxunto de todas as solicitudes de subvención solicitadas ou concedidas para o mesmo proxecto doutras administracións ou entes públicos.
h) Fotocopia do CIF se é o caso NIF.
2. Para as sociedades anónimas deportivas:
a) Programa de actividades formativas e de escolas deportivas dirixidas aos mozos, para desenvolver durante o ano 2005, detallando a modalidade ou modalidades deportivas, o número de beneficiarios e a súa repercusión social.
b) Programa de promoción do deporte base.
c) Proposta dun programa de difusión dirixido a fomentar os beneficios da práctica deportiva, do xogo limpo e da erradicación da violencia entre a poboación.
d) Certificados acreditativos de atoparse ao corrente nas súas obrigas tributarias coa facenda autonómica e estatal así como coa Seguridade Social.
e) Folla de adhesión obrigatoria ao código de conduta deportiva elaborado pola Consellería de Familia, Xuventude, Deporte e Voluntariado, que estará á disposición das entidades beneficiarias na páxina web: www.deportegalego.es.
f) Declaración de conxunto de todas as solicitudes de subvención cursadas ou concedidas para o mesmo proxecto doutras administracións ou entes públicos.
g) Fotocopia do CIF ou NIF.
3. Para as agrupacións deportivas escolares:
a) Orzamento de ingresos e gastos da agrupación desagregado por conceptos para a presente tempada.
b) Programa deportivo detallado das actividades da entidade para o ano 2005, especificando o número de equipos, número de participantes, número de deportes e número de entidades participantes, segundo o anexo IV.
c) Certificados acreditativos de atoparse ao corrente nas súas obrigas tributarias coa facenda autonómica e estatal así como coa Seguridade Social.
d) Folla de adhesión obrigatoria ao código de conduta deportiva elaborado pola Consellería de Familia, Xuventude, Deporte e Voluntariado, que estará á disposición das entidades beneficiarias na páxina web: www.deportegalego.es.
e) Declaración do conxunto de todas as solicitudes de subvención solicitadas ou concedidas para o mes
mo proxecto doutras administracións ou entes públicos.
f) Fotocopia do CIF ou NIF.
Artigo 5º.-Presentación de solicitudes.
As solicitudes presentaranse no rexistro xeral da Consellería de Familia, Xuventude, Deporte e Voluntariado, nos rexistros das súas delegacións provinciais, no rexistro da Dirección Xeral para o Deporte (Estadio Multiúsos de San Lázaro s/n, 15781 Santiago de Compostela), ou ben por calquera outro dos medios previstos no artigo 38.4º da Lei de réxime xurídico das administracións públicas e do procedemento administrativo común.
O prazo de presentación das solicitudes rematará aos corenta días naturais contados a partir do seguinte ao da publicación desta orde no Diario Oficial de Galicia.
Artigo 6º.-Comisión avaliadora.
1. Unha vez recibida a documentación das solicitudes de subvención, a Dirección Xeral para o Deporte da Consellería de Familia, Xuventude, Deporte e Voluntariado convocará a comisión avaliadora, que estará formada polas seguintes persoas:
a) Presidente: subdirectora xeral para o Deporte, ou persoa en quen delegue.
b) Vogais:
-Os xefes do Servizo de Deportes das delegacións provinciais da Consellería de Familia, Xuventude, Deporte e Voluntariado.
-Un técnico da Dirección Xeral para o Deporte.
c) Secretario: un funcionario da Dirección Xeral para o Deporte.
2. Serán funcións da comisión avaliadora:
a) Avaliar as solicitudes presentadas e a documentación achegada polas entidades beneficiarias.
b) Efectuar as propostas de concesión de subvencións elevándoas ao director xeral para o Deporte, para a resolución definitiva.
O secretario levantará a correspondente acta de cada sesión da comisión.
3. Unha vez estudadas pola comisión avaliadora as documentacións dos solicitantes, a Dirección Xeral para o Deporte poderá presentarlles ás distintas entidades os reparos ou obxeccións que crea necesarios para axustalas aos obxectivos desta orde, co fin de que se realicen as oportunas correccións nun prazo de dez días hábiles a partir da data de notificación. Se así non se fixese terase por desistida a súa petición, logo de resolución, de acordo co previsto no artigo 71 da Lei 30/1992, do 26 de novembro, modificada pola Lei 4/1999, do 13 de xaneiro,
de réxime xurídico das administracións públicas e do procedemento administrativo común.
Artigo 7º.-Criterios de concesión.
Para efectuar as propostas de concesión das subvencións, a comisión avaliadora terá en conta os seguintes criterios e baremo de puntuación sobre un máximo de 100 puntos:
Para as axudas dirixidas ás actividades a desenvolver polas entidades da letra a) do artigo 2º:
1. Nivel das competicións nas que participe cada un dos equipos integrantes do club, ata 60 puntos.
2. Número de licenzas e desprazamentos a competicións oficiais, distancia percorrida en cada desprazamento e número de deportistas desprazados, ata 40 puntos.
Para as axudas dirixidas ás actividades para desenvolver polas entidades da letra b) do artigo 2º:
1. Por número de equipos, ata 25 puntos.
2. Por número de participantes, ata 25 puntos.
3. Por número de deportes, ata 25 puntos.
4. Por número de entidades participantes, ata 25 puntos.
Para as axudas dirixidas ás actividades para desenvolver polas entidades da letra c) do artigo 2º:
1. Programa proposto para o ano 2005 relativo ao desenvolvemento de actividades formativas e de escolas deportivas dirixidas aos mozos. Ata 60 puntos.
2. Programa proposto para a promoción do deporte base, especificando o número e nome dos seus equipos en categorías inferiores non profesionais e, se é o caso, detalle dos convenios de colaboración subscritos con outros clubs pertencentes ao deporte base, ata 20 puntos.
3. Deseño e implantación dun programa de difusión dirixido a fomentar os beneficios da práctica deportiva, do xogo limpo e da radicación da violencia entre a poboación, ata 20 puntos.
Artigo 8º.-Resolución e comunicación.
O órgano competente para a resolución das subvencións establecidas na presente orde, será o director xeral para o Deporte ao abeiro da disposición adicional primeira desta orde.
A resolución das subvencións seralles notificada aos solicitantes nun período de catro meses, contados dende o día seguinte á data de publicación desta orde no Diario Oficial de Galicia. Esgotado o dito prazo sen resolución expresa, deberá entenderse desestimada a petición correspondente.
As resolucións das axudas poderán ser modificadas no caso de que resulten alteradas as condicións que se tiveron en conta para a súa concesión, logo de instrución do correspondente expediente e trala audiencia ao interesado.
Esta convocatoria, as súas bases e cantos actos administrativos se deriven dela, poderán ser impugnados polos interesados nos casos e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común. Caberá interpoñer recurso potestativo de reposición de acordo cos artigos 116 e 117 da devandita lei.
O recurso contencioso administrativo rexerase pola Lei 29/1998, do 13 de xullo, reguladora da xurisdición contencioso-administrativa; poderá interpoñerse no prazo de dous meses a partir do día seguinte da resolución ante a Sala do Contencioso-Administrativo do Tribunal Superior de Xustiza de Galicia.
Artigo 9º.-Xustificación e aboamento das subvencións.
Unha vez rematada a actividade, as entidades beneficiarias das axudas poderán xustificar o cumprimento da actividade subvencionada. Sen prexuízo do anteriormente sinalado, o prazo máximo para a presentación da xustificación será o 31 de outubro de 2005. O incumprimento deste prazo dará lugar á perda do dereito a percibir a axuda outorgada e posibilitará a reasignación de tales créditos.
As xustificacións de aboamento das subvencións presentaranse no rexistro xeral da Consellería de Familia, Xuventude, Deporte e Voluntariado, nos rexistros das súas delegacións provinciais ou no rexistro da Dirección Xeral para o Deporte acompañadas dos seguintes documentos:
1. Certificación expedida polo secretario da entidade beneficiaria co visto e prace do presidente, na que conste unha relación detallada do gasto na que se especifiquen os perceptores, co número de CIF ou NIF, contía e motivo, segundo o proxecto aprobado.
2. Facturas orixinais do gasto incorrido.
3. Unha memoria formalmente estruturada da actividade realizada (relación de actividades, datas, número de participantes, técnicos e resultados deportivos acadados).
4. Declaración complementaria do conxunto das axudas solicitadas, tanto as aprobadas ou concedidas como as pendentes de resolución, para o mesmo proxecto, das distintas administracións públicas competentes ou calquera dos seus organismos, entes ou sociedades.
5. Certificado orixinal da entidade financeira sobre a titularidade da conta na que se solicita o ingreso do importe da axuda.
Artigo 10º.-Obrigas dos beneficiarios.
As entidades que resulten beneficiarias das subvencións concedidas ao amparo da presente orde virán obrigadas a:
a) Non poderán modificar o programa deportivo aprobado da actividade subvencionada sen a expresa autorización da Dirección Xeral para o Deporte.
b) Comunicarlle á Dirección Xeral para o Deporte a obtención de subvencións ou axudas para as mesmas finalidades, procedentes de calquera Administración ou de entes públicos.
c) Facilitarlle á Dirección Xeral para o Deporte a comprobación e control das actividades que se subvencionan con cargo a esta orde. A Dirección Xeral para o Deporte poderá encargar a realización de auditorías ou de verificacións contables ás entidades receptoras de subvencións, con aviso de quince días hábiles antes da data da realización.
Así mesmo, os beneficiarios de subvención quedan sometidos ás actuacións de control financeiro que lle correspondan á Consellería de Economía e Facenda e ás previstas na lexislación do Consello de Contas ou do Tribunal de Contas.
d) Facer constar obrigatoriamente en toda a publicidade xerada polas actividades obxecto de axuda que se recibiu subvención da Consellería de Familia, Xuventude, Deporte e Voluntariado, Dirección Xeral para o Deporte, utilizando para iso, e de forma clara e visible, os logos e símbolos institucionais Deporte Galego e Consellería de Familia, Xuventude, Deporte e Voluntariado-Dirección Xeral para o Deporte, dispoñibles para o efecto na páxina web: www.deportegalego.es.
e) A adoptar as seguintes medidas de identificación, información e publicidade da subvención concedida:
-A incluír no vestiario deportivo oficial e de adestramento o logotipo da Consellería de Familia, Xuventude, Deporte e Voluntariado e da Dirección Xeral para o Deporte.
-A instalar dúas valas publicitarias, no interior do terreo de xogo, o logotipo da Dirección Xeral para o Deporte da Consellería de Familia, Xuventude, Deporte e Voluntariado, así como en caso de non posuír un terreo de xogo polas características da actividade que se desenvolve, a instalar un número mínimo de dúas pancartas, co logotipo da Dirección Xeral para o Deporte da Consellería de Familia, Xuventude, Deporte e Voluntariado nas instalacións nas que se leva cabo a práctica e/ou competición deportiva.
f) A colaborar e participar nas actividades programadas pola Dirección Xeral para o Deporte da
Consellería de Familia, Xuventude, Deporte e Voluntariado, en concreto, a que os seus xogadores e equipo técnico participen nas actividades, tales como cursos, conferencias, clinics, etc., especialmente aquelas dirixidas a deportistas de base e á comunidade educativa para a promoción e fomento do deporte nos seus diferentes niveis.
Artigo 11º.-Supostos de reintegro.
No caso de que o beneficiario da subvención incorra nalgún dos supostos recollidos no artigo 78.10º do texto refundido da Lei de réxime financeiro e orzamentario da Comunidade Autónoma de Galicia, na redacción dada polo artigo 12 da Lei 14/2004, de medidas tributarias e réxime administrativo, procederase de conformidade co establecido no dito precepto. Neste caso, o beneficiario non poderá solicitar outra subvención mentres non sexa devolta a anterior.
Artigo 12º.-Réxime xurídico das axudas.
Esta convocatoria, as súas bases e cantos actos administrativos se deriven dela, poderán ser impugnados polos interesados nos casos e na forma establecida na Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 13º.-Lexislación aplicable.
Nos aspectos non contidos nesta orde, haberá que aterse ao disposto no artigo 78 do texto refundido da Lei de réxime financeiro e orzamentario da Comunidade Autónoma de Galicia (Decreto lexislativo 1/1999, do 7 de outubro), na redacción dada polo artigo 12 da Lei 14/2004, de medidas tributarias e réxime administrativo, resultando de aplicación supletoria para todo o non previsto nas citadas normas o disposto na Lei 38/2003, do 17 de novembro, xeral de subvencións e demais normas de xeral aplicación.
Disposición adicional
Única.-Apróbase a delegación de competencias no director xeral para o Deporte para resolver a concesión, denegación, modificación ou outras incidencias das axudas reguladas na presente convocatoria.
Disposicións derradeiras
Primeira.-Autorízase a Dirección Xeral para o Deporte para ditar cantas disposicións sexan necesarias para o mellor desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 29 de abril de 2005.
Pilar Rojo Noguera
Conselleira de Familia, Xuventude,
Deporte e Voluntariado